stanford-oval/wikipedia huggingface dataset:
Jouni Parkkali
Ura > Pääsarjaura

Ensimmäinen mestaruussarjakausi Parkkalilla oli 1972–1973, jolloin Kuopion NMKY:n riveissä hän voitti heti pronssia. Pronssinen mitali tuli myös vuotta myöhemmin, nyt seurana Kuopion Sale. Seuraavaksi Parkkalin tie vei SM-sarjaan nousseeseen Pieksämäen Namikaan. Hän voitti joukkueen kanssa seitsemän peräkkäistä mestaruutta kausilta 1975–1981. Lisäksi hän johdatti joukkueen Euroopan Cupin finaaleihin, joissa hänet valittiin kahdesti tähdistöjoukkueeseen. Parkkali pelasi kauden 1977 ammattilaisena Istanbulissa Turkin pääsarjassa, mutta ehti osallistua Namikan pudotuspeleihin ennen SM-sarjakauden loppua. Kauden 1977 saavutuksia olivat Turkin mestaruus, Turkin Cup-kulta ja SM-kulta.
Kaudella 1980 Parkkali sai tarjouksen Italian pääsarjassa pelanneelta Torino Klippanilta, mutta kieltäytyi perheeseen tulossa olleen esikoisvauvan takia. Vauvan syntymisen jälkeen Parkkali teki sopimuksen Panini Modenan kanssa, joka ylsi Italian liigan semifinaaleihin ja saavutti cup-hopeaa.
Vuoden Italian liigassa pelattuaan Parkkali palasi Pieksämäen Namikaan. Joukkueen voitettua SM-hopeaa Parkkali suuntasi jälleen Italiaan. Hän pelasi kaudet 1983–1985 ammattilaisena Bellunon riveissä. Parkkali valittiin Italian A1-liigan kolmanneksi parhaimmaksi pelaajaksi. Lisäksi tunnettu La Gazette dello Sport -urheilulehti valitsi Parkkalin Italian neljänneksi suosituimmaksi urheilijaksi vuonna 1985.
Italiassa vietettyjen vuosien jälkeen Parkkali palasi jälleen Pieksämäen Namikaan yhdeksi kaudeksi, kunnes siirtyi 31-vuotiaana pelaajavalmentajaksi KuPS-Volleyhin. Hän saavutti joukkueen kanssa pronssia kausilta 1988 ja 1989. Tämän jälkeen Parkkali siirtyi kokonaan valmentajaksi.
Ura > A-maajoukkue

Parkkali valittiin Suomen lentopallomaajoukkueeseen 17-vuotiaana 1972 ja nousi pian joukkueen tähtipelaajaksi. Parkkali pelasi 271 A-maaottelua ja osallistui vuosien 1978 ja 1982 MM-kisoihin, joissa Suomi sijoittui seitsemänneksitoista. Hän oli mukana kolmissa EM-kisoissa, joissa paras sijoitus oli seitsemäs vuonna 1983.
Ura > Valmentajaura

Parkkali alkoi heti pelaajauransa jälkeen valmentaa KuPS-Volleyssä ja jatkoi neljä kautta aina kauden 1990 loppuun, saavutuksina kaksi SM-pronssia. Hän valmensi Tornion Lentistä kaudella 1991 ja PPS:ää kaudella 1992. Kausina 1992–1994 Parkkali valmensi SM-sarjajoukkue Pallavoloa, joka saavutti Suomen Cup-hopeaa. Parkkali siirtyi kahdeksi vuodeksi Sveitsiin, jossa hän valmensi sikäläisen joukkueen mestaruuteen ja cup-voittoon.
Urheilu-uran jälkeen

Parkkali on toiminut lentopallomanagerina vuodesta 2000 lähtien. Hänen manageroimiaan pelaajia on noin 40, pääosin suomalaisia. Heitä ovat Riikka Lehtonen, Matti Oivanen, Mikko Oivanen, Urpo Sivula, Jukka Lehtonen, Antti Siltala, Matti Hietanen, Simo-Pekka Olli ja Petteri Laurila.
Yksityiselämä

Parkkali asuu vaimonsa kanssa Maaningalla. Heillä on kaksi aikuista lasta, Hanni ja Jesse. Jesse on pelannut SM-liigassa Keski-Savon Paterin, Korson Vedon sekä Muuramen Lentopallon riveissä.
Saavutukset

kolme nuorten Suomen mestaruutta ja yksi hopea.
koulujoukkueiden Euroopan mestaruus ja All Stars -valinta.
kolme NMKY:n kultaa ja neljä Pohjoismaiden mestaruutta.
seitsemän aikuisten sarjan SM-kultaa, kaksi hopeaa ja neljä pronssia.
kahdeksan Suomen Cup -mestaruutta ja kaksi hopeaa.
viisi Pohjoismaiden mestaruutta.
kolme Euroopan Mestareiden Cupin finaaliedustusta vuosina 1979, 1980 ja 1981. Finaaleissa valittu kahdesti All Stars -joukkueeseen.
Turkin ammattilaiskautena Euroopan Cup -voittajien Cupin finaaliturnauksessa 1978 (4.).
Turkin liigan mestari ja Cup-mestari 1978.
valittu vuoden lentopalloilijaksi Suomessa 1977, 1978, 1980 ja 1981).
valittu Suomen kaikkien aikojen pelaajien kuusikkoon.
neljä vuotta ammattilaisena, joista kolme Italiassa (Modena jo Belluno) jo vuosi Turkissa (Istanbul).
Italian Cup -hopea 1982.
valinta Italian neljänneksi suosituimmaksi urheilijaksi 1985.
valinta Italian kolmanneksi parhaaksi lentopalloilijaksi 1984.
aktiiviuran aikana 26 nuorten ja 271 miesten maaottelua.
Joukkueet > Pelaajauralla

1972–1973  Kuopion NMKY
1973–1974  Kuopion Sale
1974–1976  Pieksämäen NMKY
1976–1977  Istanbul
1977–1981  Pieksämäen NMKY
1981–1982  Panini Modena
1982–1983  Pieksämäen NMKY
1983–1985  Damiani Belluno
1985–1986  Pieksämäen NMKY
1987–1989  Kuopion KuPS-Volley
Joukkueet > Valmennusuralla

1987–1990  Kuopion KuPS-Volley
1990–1991  Tornion Lentis -88
1991–1992  Poliisien Palloseura
1992–1994  Pallavolo
1996–1998  Näfels
Aiheesta muualla

Sitaatteja aiheesta Jouni Parkkali Wikisitaateissa
Kuvia tai muita tiedostoja aiheesta Jouni Parkkali Wikimedia Commonsissa
Parkkali 19-vuotiaana.
Parkkali (kesk.) poikansa Jessen (oik.) kanssa
Justin Bieber

| Justin Bieber |
| --- | --- |
 Justin Bieber esiintymässä vuonna 2015.
Henkilötiedot
Syntynyt: 1. maaliskuuta 1994 (ikä 30) London, Ontario, Kanada
Ammatti:  laulaja, lauluntekijä, näyttelijä
Puoliso:  Hailey Bieber
Muusikko
Taiteilijanimi:  JB
Laulukielet:  englanti
Aktiivisena:  2008–
Tyylilajit:  pop, R&B
Soittimet:  rummut, kitara, piano
Levy-yhtiöt:  Universal Music
 Nimikirjoitus
Aiheesta muualla
Kotisivut
  [ Muokkaa Wikidatassa ] [ ohje ]  
Justin Bieber (s. 1. maaliskuuta 1994 London, Ontario, Kanada) on kanadalainen Grammy-palkittu laulaja ja lauluntekijä, jonka tyylilajeja ovat pääosin pop ja R&B.
Musiikkiura > Lapsuus ennen levytyssopimusta

Justin Bieber syntyi 1. maaliskuuta 1994 Londonin kaupungissa Kanadan Ontariossa, ja hän vietti lapsuutensa Ontarion Stratfordissa. Bieberin vanhemmat ovat nimeltään Patricia ”Pattie” Mallette ja Jeremy Jack Bieber. Bieber oli pariskunnan ensimmäinen – ja ainoa – lapsi. Vanhemmat erosivat Bieberin ollessa pieni. Äiti Pattie kasvatti hänet yksinhuoltajana ja teki paljon töitä kaksikon elättämiseksi. Bieberillä on isänsä puolelta kaksi nuorempaa puolisisarusta.
Bieberin täytettyä kaksi vuotta hän sai äidiltään lahjaksi rumpusetin, ja kahdentoista vuoden iässä hän osasi soittaa sujuvasti myös ainakin kitaraa ja pianoa. 12-vuotias Bieber osallistui 2007 paikalliseen kykykilpailuun Ne-Yon kappaleella ”So Sick” ja sijoittui toiseksi. Perhe latasi videon esityksestä Youtubeen, ja sen jälkeen sinne ryhdyttiin lataamaan muitakin Bieberin esittämiä coverkappaleita.
Musiikkiura > Musiikkiuran alku (2007–2009)

Musiikkimanageri Scooter Braun kiinnitti huomiota Bieberiin vuonna 2007 nähtyään hänestä internetiin ladatut videot. Lopulta Braun lennätti Bieberin Yhdysvaltojen Atlantaan, jossa Bieber esiintyi Braunille ja Usherille. He vakuuttuivat Bieberin kyvyistä ja ottivat hänet manageritoimistonsa listoille ja ryhtyivät etsimään hänelle levy-yhtiötä. Levytyssopimus solmittiin vuonna 2008 Island Recordsin kanssa. Bieberin ensimmäinen singlejulkaisu ”One Time” ilmestyi alkuvuodesta 2009 Bieberin vielä levyttäessä ensimmäistä albumiaan. Single vetosi nopeasti kasvavaan fanijoukkoon eli ”beliebereihin”, joiksi fanit alkoivat itseään kutsua.
Bieberin esikoisalbumi My World julkaistiin marraskuussa 2009. Se on teknisesti EP-levy, koska se sisältää vain seitsemän musiikkikappaletta, eikä sitä siksi voida sanoa kokopitkäksi studioalbumiksi. EP myi tuplaplatinaa Isossa-Britanniassa sekä Bieberin kotimaassa Kanadassa, jossa se nousi myös albumilistan kärkeen. Yhdysvalloissa albumia myytiin platinaan oikeuttava määrä eli yli miljoona kappaletta, ja se nousi viidenneksi Yhdysvaltojen albumilistalla.
Musiikkiura > Ensimmäiset studioalbumit (2010–2011)

Bieberin ensimmäinen kokopitkä studioalbumi, esikoisalbumin toinen puolikas My World 2.0, julkaistiin maaliskuussa 2010. Yhdysvalloissa albumi ponnahti listaykköseksi ja teki 16-vuotiaasta Bieberistä nuorimman miespuolisen sooloartistin Billboard 200 -albumilistan kärjessä sitten Stevie Wonderin vuoden 1963 ennätyksen. Albumilta julkaistiin ensimmäisenä singlenä ”Baby”-niminen kappale, joka osoittautui Bieberin siihen mennessä suurimmaksi hitiksi. Kesään mennessä kappaleen musiikkivideo nousi Youtuben katsotuimmaksi, mutta myöhemmin myös vihatuimmaksi videoksi. Heinäkuussa 2010 Toronto Sun -lehti kirjoitti, että Justin Bieber on internetin haetuin julkisuuden henkilö.
Vuoden 2011 Grammy-palkintogaalassa Bieber oli ehdolla parhaaksi uudeksi artistiksi ja My World 2.0 parhaaksi pop-albumiksi. Tammikuussa 2011 Bieber julkaisi remix-albumin Never Say Never: The Remixes, joka tuki Bieberin ensimmäistä elokuvaa nimeltä Justin Bieber: Never Say Never. Albumi sisälsi remixejä My World 2.0 -esikoisalbumin kappaleista sekä useita vierailevia tähtiä, kuten Miley Cyrus, Chris Brown ja Kanye West. Se nousi Yhdysvalloissa Billboard 200 -albumilistan kärkeen, vaikka se sisälsi lähinnä aikaisemmin julkaistua materiaalia.
Marraskuussa 2011 Bieberiltä ilmestyi jouluteemainen Under the Mistletoe -studioalbumi, joka oli hänen toinen täyspitkä levynsä. Albumi nousi listaykköseksi Kanadassa, Kreikassa, Meksikossa ja Yhdysvalloissa. Lisäksi albumilta ainoana singlenä julkaistu ”Misteletoe” myi Yhdysvalloissa tuplaplatinaa.
Musiikkiura > Believe ja hiljaiselo (2012–2015)

Maaliskuussa 2012 Bieberiltä ilmestyi ”Boyfriend”-kappale, joka oli hänen tulevan albuminsa ensimmäinen single. Singleä myytiin 521 000 digitaalista kappaletta sen julkaisua seuranneen viikon aikana, mikä oli historian parhaita viikkomyyntejä digitaaliselle julkaisulle. Bieberin kolmas studioalbumi Believe julkaistiin kesäkuussa 2012, ja se nousi listaykköseksi Yhdysvalloissa ja 15 muussa maassa. Albumia kehuttiin Bieberin aiempaa tuotantoa kypsemmäksi kokonaisuudeksi. Albumilta julkaistiin yhteensä viisi singleä, ja ”Beauty and a Beat” -singleä varten Nicki Minajin kanssa kuvattu musiikkivideo rikkoi tuolloisen ennätyksen eniten ensimmäisen vuorokauden aikana katsotusta videosta. Bieber rikkoi ennätyksen toistamiseen.
Tammikuussa 2013 Bieber julkaisi akustisen albumin Believe Acoustic, joka sisälsi akustisia versioita Believe-albumin kappaleista sekä kolme ennenjulkaisematonta kappaletta. Sekin nousi Yhdysvalloissa listaykköseksi ja teki alle 19-vuotiaasta Bieberistä kaikkien aikojen nuorimman viisi listaykköstä saaneen artistin. Vielä joulukuussa 2013 Bieberiltä ilmestyi Journals-niminen kokoelmalevy, joka sisälsi kappaleita, jotka Bieber oli kirjoittanut Believe-kiertueellaan. Monet lauluista julkaistiin yksitellen kymmenen viikon aikana Justin Bieber’s Believe -konserttielokuvan promoamiseksi.
Vuosina 2014 ja 2015 Bieber vetäytyi tekemään uutta studioalbumia ja oli julkisuudessa enemmänkin yksityiselämänsä ongelmien, kuten parisuhdeongelmien takia.
Musiikkiura > Purpose ja yhteiset kappaleet (2015–2019)

Parin vuoden tauon jälkeen elokuussa 2015 Bieber julkaisi singlenä ”What Do You Mean?” -kappaleen, joka oli esimakua Bieberin myöhemmin ilmestyvältä Purpose-nimiseltä studioalbumilta. Kappale ponnahti Yhdysvalloissa Billboard Hot 100 -singlelistan kärkeen, ja se oli Bieberin ensimmäinen kappale listan ykkösenä. Myös albumin kaksi seuraavaa singleä – ”Sorry” ja ”Love Yourself” – nousivat listaykköseksi.
Bieberin neljäs studioalbumi Purpose julkaistiin marraskuussa 2015. Albumi oli EDM- ja R&B/pop-sekoitus, jota monet kriitikot pitivät Bieberin parhaana siihen mennessä. Albumista tuli Bieberin kuudes Billboard-listan ykköseksi noussut albumi. Maaliskuussa 2016 Bieberin Purpose-maailmankiertue lähti liikkeelle Yhdysvaltain Seattlesta.
Vuoden 2016 Grammy-gaalassa Bieber sai kolmannen ehdokkuutensa ja ensimmäisen voittonsa, kun yhdessä Jack Ü:n (eli Skrillexin ja Diplon) kanssa levytetty kappale ”Where Are Ü Now” palkittiin parhaana dance-kappaleena. Skrillex osallistuu myös suurimman osan Purpose-albumin kappaleiden tuottamiseen. Vuonna 2017 Bieber oli puolestaan ensimmäistä kertaa ehdolla arvostetuimman Grammy-palkinnon eli vuoden albumin palkinnon saajaksi Purpose-levystään. Bieber sai kolme muutakin ehdokkuutta, kun Purpose oli ehdolla parhaaksi pop-albumiksi, ja ”Love Yourself” vuoden lauluksi ja pop-sooloesitykseksi. Hän hävisi kaikki palkinnot Adelelle.
Toukokuussa 2017 Bieber vieraili DJ Khaledin kappaleella ”I’m the One”, joka nousi Yhdysvaltojen Billboard Hot 100 -singlelistan kärkeen. Viikko myöhemmin listaykköseksi nousi puolestaan remix-versio enimmäkseen espanjaksi lauletusta Luis Fonsin ja Daddy Yankeen kappaleesta ”Despacito”, jossa Bieber oli mukana. ”Despacito” oli Bieberin viides Billboard-listan ykköseksi noussut kappale. Se pysyi Billboardin kärjessä 16 viikkoa, mikä oli pisin aika singlelle listan 59 vuoden aikana. Kuitenkin vuonna 2019 pitkäaikaisimman listaykkösen ennätyksen vei single ”Old Town Road”, joka oli 19 viikkoa Billboardin kärjessä.
Elokuussa 2017 Bieber julkaisi Bloodpopin kanssa singlen nimeltä Friends.
Musiikkiura > Changes (2020–)

Tammikuussa 2020 Bieber julkaisi ”Yummy”-nimisen singlen tulevalta albumiltaan. Uusi albumi Changes julkaistiin 14. helmikuuta 2020. Se nousi Yhdysvalloissa albumilistan kärkeen, ja siitä tuli Bieberin kuudes listaykkönen. Samannimisen kiertueen oli tarkoitus alkaa toukokuussa 2020, mutta koronaviruspandemian vuoksi kiertua jouduttiin siirtämään myöhemmin ilmoitettavaan ajankohtaan.
Elokuva- ja televisioura

Jon Chun ohjaama 3D-elokuva Justin Bieber: Never Say Never sai ensi-iltansa helmikuussa 2011. Sitä on luonnehdittu sekä konsertti- että elämäkertaelokuvaksi. Elokuvassa seurataan Bieberin valmistautumista konserttiin loppuunmyydyssä Madison Square Gardenissa vuoden 2010 syksyllä. Elokuva sisältää myös kuvamateriaalia Bieberin kotikaupungista ja lapsuudesta. Elokuvassa haastatellaan Bieberin lähipiiriä, mutta ei häntä itseään. Elokuva on Yhdysvaltojen historian tuottoisin konserttielokuva, sillä se tuotti amerikkalaisissa elokuvateattereissa 73 miljoonaa dollarin lippukassatulot. Maailmanlaajuisesti elokuva tuotti noin 99 miljoonaa dollaria.
Bieberin toinen elokuva, Justin Bieber’s Believe, sai ensi-iltansa joulukuussa 2013. Siinä tarkastellaan Bieberin Believe-kiertuetta ja Bieberin nousua julkisuuteen. Elokuvassa haastatellaan Bieberiä ja hänen tuttaviaan. Elokuva ei ollut aiemman kaltainen katsojamenestys, sillä se keräsi maailmanlaajuisesti lipputuloja vain noin 11 miljoonaa dollaria. Sen sijaan Suomessa elokuva oli vuoden katsotuimpia dokumenttielokuvia, sillä se keräsi elokuvateattereissa 17 066 katsojaa. Jon Chu ohjasi myös toisen elokuvan.
Syyskuussa 2010 Bieber esiintyi rikossarjassa C.S.I., jossa hän näytteli sarjapommittajan veljeä. Hän esiintyi myös helmikuussa 2011 näytetyssä jaksossa, jossa hänen roolihahmonsa tapettiin. Vuonna 2015 Bieber oli roastattavana eli hiillostettavana Comedy Centralin erikoisjaksossa.
Julkisuuskuva

Talouslehti Forbes on listannut Bieberin kolme kertaa kymmenen vaikutusvaltaisimman julkkiksen joukkoon vuosina 2011, 2012 ja 2013. Forbesin Celebrity 100 -listalla julkaistaan vuosittain vaikutusvaltaisimmat ja suosituimmat julkisuuden henkilöt näiden tulojen, medianäkyvyyden ja sosiaalisen median vaikuttavuuden perusteella.
Sosiaalista mediaa analysoivan palvelun Kloutin mukaan vuonna 2011 Justin Bieberillä oli enemmän vaikutusvaltaa sosiaalisessa mediassa kuin Barack Obamalla tai Dalai Lamalla. Syyskuussa 2010 Bieberin päivitysten uutisoitiin aiheuttavan 3 prosenttia kaikesta Twitterin liikenteestä. Hän on Twitterin toiseksi seuratuin henkilö yli 90 miljoonalla seuraajallaan. Maaliskuussa 2016 Bieberistä tuli ensimmäinen henkilö, jonka Vevo-videoita on katsottu yli 10 miljardia kertaa. Elokuussa 2016 hän poisti väliaikaisesti yli 80 miljoonan seuraajan Instagram-tilinsä kyllästyttyään faniensa tyttöystäväänsä solvaaviin kommentteihin.
Bieber on osallistunut useisiin hyväntekeväisyystempauksiin. Hän on kampanjoinut PETA:n eli eläinten oikeuksia puolustavan järjestön puolesta, jotta ihmiset adoptoisivat lemmikkejä eläinsuojista eivätkä kasvattajilta tai eläinkaupoista. Hän tuki Haitin vuoden 2010 maanjäristyksen uhreja osallistumalla Michael Jacksonin ”We Are the World” -hyväntekeväisyyssinglen uudelleenlevytykseen. Hän lauloi kappaleen ensimmäisen rivin, jonka Lionel Richie esittää alkuperäisessä versiossa. Lisäksi Bieber tukee Pencils of Promise -hyväntekeväisyysorganisaatiota. Voittoa tavoittelematon järjestö rakentaa kouluja, ja se keskittyy kehitysmaihin. Organisaation tarkoituksena on taata koulutusta kaikille. Organisaation perustaja on Adam Braun, joka on Bieberin managerin Scooter Braunin veli.
Vuonna 2015 Bieber poseerasi Calvin Klein -alusvaatekampanjan mallina. Lisäksi Bieber mainostaa neljää hajuvettä. Ensimmäisen Someday-hajuveden hän lanseerasi vuonna 2011 Macy’s-tavaratalossa. Sen kerrottiin olevan kaikkien aikojen suosituin julkkis-hajuvesi, sillä se tuotti kolme miljoonaa dollaria vain kolmessa viikossa. Muut hajuvedet olivat Girlfriend (2012), The Key (2013) ja Justin Bieber Collector’s Edition (2014).
Yksityiselämä

Bieber on vakaumuksellinen kristitty ja kertoo kiittävänsä korkeampaa voimaa siitä, että on päässyt nykyiseen asemaansa.
Bieberillä on ollut lukuisia tyttöystäviä, joista tunnetuin lienee laulaja Selena Gomez, jonka kanssa hän seurusteli vuosina 2010–2012. Pari on-off-seurusteli vuoteen 2014 asti. Vuonna 2016 Bieber tapaili Sofia Richieta, joka on laulaja Lionel Richien tytär. Suhde herätti osassa faneja mustasukkaisuutta ja kielteisiä kommentteja, minkä vuoksi Bieber poisti väliaikaisesti yli 80 miljoonan seuraajan Instagram-tilinsä. Hän palasi kuitenkin Instagramiin alkuvuodesta 2017.
Vuoden 2018 heinäkuussa Bieber ja Hailey Baldwin kihlautuivat ja avioituivat 13. syyskuuta 2018 New Yorkissa. He muuttivat syksyllä 2018 Kanadaan, London-nimiseen kaupunkiin Ontariossa. He saivat Jack Blues Bieber -nimisen pojan elokuussa 2024.
Bieber kertoi vuonna 2019 aloittaneensa vahvojen huumeiden käytön jo vuonna 2013. Hänellä on ollut myös mielenterveysongelmia.
Tammikuussa 2014 Bieber pidätettiin ylinopeudesta ja rattijuopumuksesta. Hän oli ennen rattiin menoaan juonut alkoholia, polttanut marihuanaa ja nauttinut masennuslääkkeitä. Poliisi teki kotietsinnän Bieberin kotiin tammikuussa 2014. Bieber oli riidellyt naapurinsa kanssa, ja oli alkanut heittää naapuritaloaan kananmunilla. Naapuri soitti poliisit paikalle, ja Bieber jatkoi heittelyä vielä viranomaisten jo saavuttua paikalle. Naapurin mukaan kananmunista oli aiheutunut lähes 20 000 dollarin vahingot. Kotietsinnän yhteydessä yksi Bieberin ystävistä pidätettiin huumausainerikoksesta. Bieberin käytöksen johdosta Yhdysvalloissa aloitettiin kansalaisadressi, jossa vaadittiin laulajan karkottamista maasta. Vetoomuksessa häntä kuvailtiin vaaralliseksi sekä piittaamattomaksi huumeiden väärinkäyttäjäksi. Vetoomukseen kerättiin yli 270 000 nimeä, mikä ylitti selvästi presidentin reagoimiseen vaadittavat 100 000 allekirjoitusta. Lopulta Valkoinen talo reagoi adressiin tiedottamalla, että asiaan ei oteta kantaa.
Bieberin musiikillisia esikuvia ja ihailun kohteita ovat muun muassa Michael Jackson, The Beatles, Boyz II Men, Justin Timberlake, Usher ja Mariah Carey.
Bieberillä diagnosoitiin tammikuussa 2020 Lymen tauti eli borrelioosi, joka on puutiaisten aiheuttama infektiosairaus. Bieber sai kesällä 2022 kasvohalvauksen ja joutui perumaan sen johdosta esiintymisiään. Hänellä oli aiemmin diagnosoitu Ramsay Huntin oireyhtymä, joka oli yksi kasvohalvaukseen johtaneita syitä.
Saavutukset > Palkinnot

Justin Bieber on voittanut lukuisia palkintoja. Merkittävimpiä hänen voittamiaan palkintoja on lueteltu alla.
19 MTV Europe Music Awards -palkintoa
14 Billboard Music Awards -palkintoa
12 American Music Awards -palkintoa
1 Grammy-palkinto
Saavutukset > Ennätykset

Ensimmäinen artisti, jonka esikoisalbumilta seitsemän kappaletta on yltänyt Yhdysvaltain Billboard Hot 100 -musiikkilistalle.
Eniten MTV Europe Music Awards -palkintoja voittanut artisti.
Kaikkien aikojen nuorin Billboard Hot 100 -musiikkilistan ensimmäisellä sijalla debytoinut artisti.
Eniten Billboard Music Awards Top Social Artist -palkintoja voittanut artisti (kuusi palkintoa).
Ensimmäinen Billboard Music Awards Top Social Artist -palkinnon voittanut artisti (vuonna 2011).
Eniten kappaleita Billboard Hot 100 -musiikkilistalla yhden viikon aikana yhdeltä artistilta (17 kappaletta).
Diskografia > Studioalbumit

| Vuosi | Albumin julkaisutiedot | Singlet |
| --- | --- | --- |
| 2009 | My World (EP) Julkaistu: 17. marraskuuta 2009  Levy-yhtiö: Island |  ”One Time”  ”One Less Lonely Girl” |
| 2010 | My World 2.0 Julkaistu: 19. maaliskuuta 2010  Levy-yhtiö: Island |  ”Baby”  ”Never Let U Go”  ”Eenie Meenie”  ”Somebody to Love” |
| 2011 | Under the Mistletoe Julkaistu: 1. marraskuuta 2011  Levy-yhtiö: Island |  ”Misteletoe” |
| 2012 | Believe Julkaistu: 15. kesäkuuta 2012  Levy-yhtiö: Island |  ”Boyfriend”  ”As Long as You Love Me”  ”Beauty and the Beat”  ”Right Here”  ”All Around The World” |
| 2015 | Purpose Julkaistu: 13. marraskuuta 2015  Levy-yhtiö: Def Jam |  ”What Do You Mean?”  ”Sorry”  ”Love Yourself”  ”Company” |
| 2020 | Changes Julkaistu: 14. helmikuuta 2020  Levy-yhtiö: Def Jam RBMG Records |  ”Yummy”  ”Get Me” |
| 2021 | Justice Julkaistu: 19. maaliskuuta 2021  Levy-yhtiö: Def Jam RBMG Records |  ”Holy”  ”Lonely”  ”Anyone”  ”Hold On”  ”Peaches” |
Diskografia > Remix-albumit

My Worlds Acoustic (2010)
Never Say Never: The Remixes (2011)
Believe Acoustic (2013)
Diskografia > Kokoelmalevyt

My Worlds: The Collection (2010)
Journals (2013)
Aiheesta muualla

Kuvia tai muita tiedostoja aiheesta Justin Bieber Wikimedia Commonsissa
Justin Bieberin kotisivut
Justin Bieber Internet Movie Databasessa. (englanniksi)
| n k Justin Bieber |
| --- | --- |
 Diskografia 
Studioalbumit:  My World 2.0  Under the Mistletoe  Believe  Purpose  Changes  Justice 
kokoelmat:  My Worlds: The Collection  Journals  The Best 
Remix-albumit:  My Worlds Acoustic  Never Say Never: The Remixes (2011)  Believe Acoustic 
EP-levyt:  My World  Freedom 
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Chile  Espanja  Ranska  BnF data  Katalonia  Saksa  Israel  Yhdysvallat  Latvia  Japani  Tšekki  Korea  Alankomaat  Puola  Portugali 
Taiteenala:  Grammy Awards  MusicBrainz 
Henkilöt:  DDB  Yle 
Muut:  Europeana  IdRef 
Justin Bieber vuonna 2010.
Bieber esiintymässä Believe-kiertueella lokakuussa 2012.
Bieber kuvattuna sen jälkeen, kun Miamin poliisi pidätti hänet tammikuussa 2014.
Heinijärvi (Karkku)

| Heinijärvi |
| --- | --- |
Valtiot:  Suomi
Maakunnat:  Pirkanmaa‎
Kunnat:  Sastamala
Koordinaatit:  61°26′34″N, 22°57′32″E
Vesistöalue ja valuma-alueen tietoja
Päävesistöalue:  Kokemäenjoen vesistö (35)
Valuma-alue:  Heinijärven valuma−a (35.135)
Tulo-ojia:  Heinijärvenoja Hornionjärvestä, Ritajärvenoja Alisesta Ritajärvestä
Laskuoja:  Heinijärvenoja Aliseen Heinijärveen
Järvinumero:  35.135.1.007
Mittaustietoja
Pinnankorkeus:  85,9 m  
Pituus:  2,2 km  
Leveys:  300 m  
Rantaviiva:  5,604 km  
Pinta-ala:  18,432 ha  
Saaria:  ei saaria
 fiHeinijärvi 
Heinijärvi on Pirkanmaalla Sastamalan Karkussa Heinijärvellä sijaitseva järvi.
Maantiede

Heinijärven pinta-ala on 18,4 hehtaaria ja sen pituus on 2,2 kilometriä ja leveys 300 metriä. Järvi on kapeimmillaan Heinjärven kohdalla, missä sijaitsee 15–35 metriä leveä salmi. Järven eteläosa haarautuu kahdeksi erikokoiseksi lahdeksi, joista pienemmän ympärillä on vain peltomaata. Järvi on syntynyt kalliomurrokseen, jossa virtaa myös järven läpi laskeva Heinijärvenoja. Ympäröivät kalliomäet kohoavat vähintään 15 metrin ja paikoitellen 25 metrin korkeuteen vedenpinnasta. Jyrkimmät rannat sijaitsevat järven pohjoisosassa. Järven rantaviiva on 5,6 kilometriä pitkä ja ranta on pääosin moreeni- ja kalliopohjaista metsämaastoa . Itärannalla sijaitsee pieni Heinijärven kulmakunta, jossa ovat järven ainoat rantaan ulottuvat peltomaat. Järven lähiympäristöön on rakennettu neljä kiinteästi asuttua tilaa ja rannoille noin 20 vapaa-ajan asuntoa. Heinoon ja Hornion yhdistävä kylätie kulkee järven itäpuolella. Järven keskikohdan yli kulkee korkeajännitelinja.
Luontoarvoja

Sastamalan kaupunki perusti vuonna 2014 Ritajärven luonnonsuojelualueen, johon osa järven länsirantojen metsistä kuuluvat. Ne on valittu Ritajärvenojan ympäriltä korkejännitelinjan kummaltakin puolelta.